A Blikk novemberben hozott le egy termékelhelyezésekkel megspékelt videointerjút, amelyben az Alexandra-bolthálózat tulajdonosának lánya, Matyi Alexandra egy 30 milliós Mercedes volánjánál ülve meséli el, milyen jól talpra állt a cég a 2016-os krach óta. Ez felkeltette a könyvkiadók érdeklődését is, akik a mai napig nem kapták meg a pénz jó részét, amivel a pécsi üzletember cége tartozik nekik. Galambos Ádám, az érdekvédelmi szervezet elnöke például nyílt levélben vetette fel Matyi Dezsőnek a Librarius.hu-n, hogyha ilyen jól mennek a dolgok, akkor talán az évek óta húzódó milliárdos tartozásaikat is megfizethetnék.

Kedves Matyi Dezső!

Mint a Magyar Könyvkiadók Érdekvédelmi Szövetségének (MKÉSZ) vezetője, örömmel láttam és tapasztaltam az alábbi, a lánya főszereplésével készített fizetett PR-filmből, hogy Ön és az Alexandra könyvkiadói csoport kezd talpra állni a 2016-os válságból.

Sajnos ezt az általam képviselt közel 30 kiadó munkatársai és azok családtagjai nevében már nem mondhatom el…

A magyar könyvkiadóknak több mint 3 milliárd forinttal tartozik az egykor az Alexandra-csoport tulajdonolta Könyvbazár Kft., amelynek döntéseit Ön hozta meg, és amely ellen jelenleg is csődeljárás folyik. Örültünk volna, ha a videóban arról is említést tesznek, hogy:

– miből finanszírozták meg az Alexandra Kiadó közel 150 idei kiadványát?

– miből fedezte a kiadója karácsonyi reklámkampányát?

Tudom, a kérdések költőiek, hiszen NEM az ÖN 3 milliárd forintja tűnt el nyomtalanul – ahogy a lánya ezt valótlanul állítja a videóban –, hanem bizony a MI, azaz a könyvkiadók pénze!

De mivel velünk már nagyon sok mindent megtettek és megtehettek, csak arra várnám a válaszát, hogy a videóban is említett, bevallottan sikeres idei év profitjából mikor szándékozik kifizetni a becsapott könyvkiadókat?

Várom mielőbbi válaszát!

Könyvbaráti üdvözlettel,

Galambos Ádám

a Magyar Könyvkiadók Érdekvédelmi Szövetségének elnöke